བཅྭ་བརྒྱད་དེ།དེ་དག་ནི་འཇིག་རྟེན་ལས་འདས་པའི་ཆོས་རྣམས་ཡིན་ནོ་སྙམ་དུ་སེམས་སོ།།དེ་ལ་ཟག་པ་དང་བཅས་པའི་ཆོས་རྣམས་གང་ཞེ་ན།ཁམས་གསུམ་དུ་གཏོགས་པའི་ཕུང་པོ་ལྔ་དང་།སྐྱེ་མཆེད་བཅུ་གཉིས་དང་།ཁམས་བཅྭ་བརྒྱད་དང་།བསམ་གཏན་བཞི་དང་།ཚད་མེད་པ་བཞི་དང་།གཟུགས་མེད་པའི་སྙོམས་པར་འཇུག་པ་བཞི་སྟེ།དེ་དག་ནི་ཟག་པ་དང་བཅས་པའི་ཆོས་རྣམས་ཞེས་བྱའོ།།དེ་ལ་ཟག་པ་མེད་པའི་ཆོས་རྣམས་གང་ཞེ་ན།དྲན་པ་ཉེ་བར་གཞག་པ་བཞི་དང་།དེ་བཞིན་དུ་སྦྱར་ཏེ།སངས་རྒྱས་ཀྱི་ཆོས་མ་འདྲེས་པ་བཅྭ་བརྒྱད་ཀྱི་བར་དུ་སྟེ།དེ་དག་ནི་ཟག་པ་མེད་པའི་ཆོས་རྣམས་ཡིན་ནོ།།དེ་ལ་འདུས་བྱས་ཀྱི་ཆོས་རྣམས་གང་ཞེ་ན།འདི་ལྟ་སྟེ།འདོད་པའི་ཁམས་དང་།གཟུགས་ཀྱི་ཁམས་དང་།གཟུགས་མེད་པའི་ཁམས་དང་།དེ་བཞིན་དུ་ཕུང་པོ་ལྔ་དང་།བསམ་གཏན་བཞི་དང་།ཚད་མེད་པ་བཞི་དང་།གཟུགས་མེད་པའི་སྙོམས་པར་འཇུག་པ་བཞི་དང་།དྲན་པ་ཉེ་བར་གཞག་པ་བཞི་ནས།སངས་རྒྱས་ཀྱི་ཆོས་མ་འདྲེས་པ་བཅྭ་བརྒྱད་ཀྱི་བར་དུ་དེ་བཞིན་དུ་སྦྱར་བར་བྱ་སྟེ།དེ་དག་ནི་འདུས་བྱས་ཀྱི་ཆོས་རྣམས་ཡིན་ནོ།།དེ་ལ་འདུས་མ་བྱས་ཀྱི་ཆོས་རྣམས་གང་ཞེ་ན།ཆོས་གང་དག་ལ་སྐྱེ་བ་མེད་པ་དང་།གནས་པ་མེད་པ་དང་།འཇིག་པ་མེད་པ་དང་།གཞན་དུ་འགྱུར་བ་མེད་པ་དང་།དེ་བཞིན་དུ་འདོད་ཆགས་ཟད་པ་དང་།ཞེ་སྡང་ཟད་པ་དང་།གཏི་མུག་ཟད་པ་དང་།དེ་བཞིན་དུ་ཆོས་གནས་པ་དང་།ཆོས་ཉིད་དང་།ཆོས་ཀྱི་དབྱིངས་དང་།ཆོས་སྐྱོན་མེད་པ་ཉིད་དང་།དེ་བཞིན་ཉིད་དང་།མ་ནོར་བ་དེ་བཞིན་ཉིད་དང་།གཞན་མ་ཡིན་པ་དེ་བཞིན་ཉིད་དང་།ཡང་དག་པའི་མཐའ་སྟེ།དེ་དག་ནི་འདུས་མ་བྱས་ཀྱི་ཆོས་རྣམས་ཞེས་བྱའོ།།དེ་ལ་ཐུན་མོང་བའི་ཆོས་རྣམས་གང་ཞེ་ན།འདི་ལྟ་སྟེ།བསམ་གཏན་བཞི་དང་།ཚད་མེད་པ་བཞི་དང་།གཟུགས་མེད་པའི་སྙོམས་པར་འཇུག་པ་བཞི་དང་།མངོན་པར་ཤེས་པ་ལྔ་སྟེ།དེ་དག་ནི་སོ་སོའི་སྐྱེ་བོ་རྣམས་དང་།ཐུན་མོང་གི་ཆོས་རྣམས་ཡིན་ནོ།།དེ་ལ་སོ་སོའི་སྐྱེ་བོ་རྣམས་དང་།ཐུན་མོང་མ་ཡིན་པའི་ཆོས་རྣམས་གང་ཞེ་ན།བྱང་ཆུབ་ཀྱི་ཕྱོགས་ཀྱི་ཆོས་སུམ་ཅུ་རྩ་བདུན་